
Самбэ
Ди щIалэхэм я зэфIэкI
Элиста къалэм и «Ойрат Арена» спорт комплексым щекIуэкIащ самбэмкIэ «Къалмыкъым и Кубок» республикэ зэхьэзэхуэ зэIухар. Абы хэтащ зи ныбжьыр илъэс 13-14-м ит Урысейм и ипщэ щIыналъэхэмрэ Къэзахъстанымрэ къикIа спортсмен 200-м щIигъу.
Къэбэрдей-Балъкъэрым и самбистхэм зэхьэзэхуэм фIы дыдэу зыкъыщагъэлъэгъуащ икIи медаль зэмылIэужьыгъуэу 7 къыщахьащ.
Зи хьэлъагъыр килограмм 42-м нэблагъэхэм я кIэух зэIущIэм щызэхуэ-защ КъБР-м щыщ спорт- сменхэу Къамбий Тамерланрэ Сонэ Идаррэ. ЗэпэщIэтыныгъэм зымащIэкIэ нэхъ лъэщу къыщыщIэкIащ Къамбийр.
Дыжьын медалитI ди республикэм къыхуахьащ Нэгъуей Темыррэ (кг 38-рэ) Щауэ Къантемыррэ (кг 65-рэ). Беслъэней Темырлан (кг 38-рэ), Мэш Самир (кг 46-рэ), Аргъэщокъуэ Ренат (кг 50) сымэ жэз медалхэр зыIэрагъэхьащ.
Гуп зэхьэзэхуэм КъБР-м и командэ къыхэхам етIуанэ увыпIэр щиубыдащ. Хэгъэрейхэр пашэщ.
Ди спортсменхэр зэхьэзэхуэм хуагъэхьэзыращ ПщIэнашэ Мурат, Уэщхъун Башир, Къэрэмыш СулътIан сымэ.
КЪЭХЪУН Бэч.
БэнэкIэ хуит
НыбжьыщIэхэм тыгъэ хуащI
Налшык дэт Универсальнэ спорт комплексым щекIуэкIащ «Сабийхэр хъумэным и махуэм» хухаха «Спортыр терроризмэм и бийщ» къыхуеджэныгъэ зиIэ бэнэкIэ хуитымкIэ республикэ зэхьэзэхуэ.
Абы хэтащ 2005 — 2010 гъэхэм къалъхуа бэнакIуэ 500-м щIигъу. Къэбэрдей-Балъкъэрым и щIыналъэхэм щыщ спортсменхэм къищынэмыщIауэ, зэхьэзэхуэм щыбэнащ Осетие Ищхъэрэ — Аланием хыхьэ Чикола къуажэм къикIахэри.
Я ныбжь елъытауэ зэщхьэщыхауэ щыта гупищым щытекIуахэмрэ къыщыхэжаныкIахэмрэ медалхэр, грамотэхэр, саугъэтхэр тыгъэ хуащIащ.
Мэзкуу Къанщобий.
Дзюдо
Сэралъп Олег и гъэсэнхэр
Нэзрэн къалэм щекIуэкIащ дзюдомкIэ Кавказ Ищхъэрэ федеральнэ щIыналъэм и чемпионат. «Магас» спортым и уардэунэм щызэхуэсащ КИФЩI-м и щIыналъэ псоми къикIа спортсмен 230-м нэблагъэ.
Къэбэрдей-Балъкъэрым щыщу зэхьэзэхуэм хэта хъыджэбз цIыкIуитIми ди республикэм медаль зэмылIэужьыгъуэхэр къыхуахьащ.
Япэ зэIущIищым шэч къызытумыхьэн текIуэныгъэхэр къыщызыхьа, Налшык къалэ администрацэм физическэ щэнхабзэмкIэ, спортымрэ щIалэгъуалэ IуэхухэмкIэ и управленэм и спорт школым и гъэсэн Гуппоевэ Алинэ килограмм 52-м нэблагъэ зи хьэлъагъхэм я деж япэ увыпIэр щиубыдащ. Абы Iэмал къыхукъуэкIащ мы гъэм и фокIадэм екIуэкIыну Урысейм и чемпионатым хэтыну.
Зи хьэлъагъыр килограмм 57-м нэблагъэхэм я гупым и финал зэIущIэм КъБР-м щыщ Ало Заремэ щыпэлъэщакъым Осетие Ищхъэрэ — Аланием къикIа Голоевэ Маринэ икIи дыжьын медалыр къихьащ.
Спортсменхэр игъэхьэзыращ Сэралъп Олег.
ЖЫЛАСЭ Замир.
